**Podpis Pisma o nameri za sodelovanje in izvedbo skupnega distribucijsko skladiščnega prostora za vina iz Haloz**

V ponedeljek, dne 21. 12. 2020, sta predstavnika Občine Podlehnik in Vinarske zadruge Haloze z.o.o., so.p., na sedežu Občine Podlehnik podpisala Pismo o nameri za sodelovanje in izvedbo skupnega distribucijsko skladiščnega prostora za vina iz Haloz.

S tem korakom želita podpisnici prispevati k aktivnejšemu reševanju družbeno odgovornih problemov na območju Haloz. Pri tem je mišljeno predvsem izseljevanje mladih, prekomerno zaraščanje kmetijskih površin ter socialnih in gospodarskih negativnih trendov, ki smo jim priča v zadnjem obdobju. Podpisnici sta se zavezali, da bosta sodelovali pri izvedbi kolektivne naložbe vinogradnikov iz Haloz z namenom zagotavljanja ustreznejših pogojev za proizvodnjo in distribucijo vin na območju celotnih Haloz.

Vinarska zadruga Haloze je bila ustanovljena leta 2016 in njeni člani obdelujejo skoraj polovico vseh vinogradov v Halozah. Zadruga je aktivno pristopila k izvajanju modela razvoja vinogradništva v Halozah skladno s strategijo lokalnega razvoja Haloz. Predsednik zadruge Jožef Šmigoc je pojasnil: *»Zadruga je v zadnjih dveh letih skupaj z občinami na območju Haloz iskala možnosti po primernem prostoru za vzpostavitev skupnega distribucijsko skladiščnega prostora za vina iz Haloz. Glede na podane prostorske možnosti s strani občin, ter po razpravi med člani se je upravni odbor Vinarske zadruge Haloze odločil za sodelovanje na območju Občine Podlehnik.«* V tej fazi zadruga pristopa k izdelavi idejne zasnove projekta ter izdelavo finančne ocene potrebne investicije v skupni skladiščno distribucijski prostor za vina iz Haloz, kateri bo zajemal: prostor za garažiranje mobilne polnilne linije in druge strojne opreme, prostor za možnost storitvenega izvajanja polnitve vin, prodajni prostor, upravne prostore za poslovanje zadruge in informacijsko točko ter druge spremljevalne objekte. Projekt bi se izvajal v fazah. Člani zadruge se soočajo z izzivom primernega skladiščenja vin v steklenicah, ko izvedejo polnitev z mobilno polnilno linijo, zato želijo urediti skupni prostor v katerem bodo lahko v času od polnitve do prodaje na primernem mestu skladiščili vina v steklenicah na paletah. Nekateri se soočajo tudi s težavo dostopnosti z mobilno polnilno linijo ali prostorskih omejitev na sami kmetiji za izvedbo polnitve. Tako bodo lahko tudi ti vinogradniki izvedli kvalitetne polnitve v skupnem prostoru.

Vsled Covid krize je vinogradništvo kot panoga izredno prizadeta. S ciljem ohranitve dejavnosti in posledično obdelovalnih površin v Halozah je nujno najti nove poslovne modele medsebojnega sodelovanja vinogradnikov in celotne panoge ter hkrati iskati možnosti za sodelovanje tudi z drugimi sektorji. »*Občina Podlehnik si prizadeva za aktiviranje potencialov zemljišč ob avtocesti, hkrati pa želi ustvarjati pogoje za razvoj in napredek vinogradnikov in vinarjev na območju Haloz. Nenazadnje je to v teh zahtevnih časih še toliko pomembnejše.*« je poudaril župan Občine Podlehnik, mag. Sebastian Toplak in spomnil, da so v Podlehniku že v preteklosti bili pomembni vinogradniški objekti, kot na primer osrednja klet s prešo in ostalimi površinami Štajerske hranilnice oziroma t.i. Sparkassa in kasneje Kmetijski kombinat Ptuj.

S podpisom Pisma o nameri želita podpisnici organizirano in usklajeno pristopiti k pridobivanju sredstev iz naslova nacionalnih in evropskih razpisov.

Predsednik Vinarske zadruge Haloze: Jožef Šmigoc

Župan Občine Podlehnik: mag. Sebastian Toplak